Een kabel vir alles: droom of doenbaar?‘n USB-C-kabel wat volgens die EU die standaard vir alle mobiele toestelle van 2024 moet wees. (Foto verskaf) Toe Phil Schiller, voormalige senior visepresident van Apple in beheer van wêreldwye bemarking en tans spesiale Apple-genoot wat ŉ ogie oor die App Store hou, die Lightning-herlaaipoort en -kabel by dié tegnologiereus se bekendstelling van die iPhone 5 in September 2012 onthul het, het hy dit “ŉ moderne aansluiting vir die volgende dekade” genoem. Met dié dekade wat einde se kant toe staan en te midde van groot druk deur Europese reguleerders om ŉ einde te bring aan die krap in die kas vir die regte kabel, is die dae van Apple se Lightning-koppeling moontlik binnekort getel. Die Europese Unie (EU) het onlangs ŉ ongewone stap geneem in ŉ poging om kabelrommel en vermorsing te verminder deur van Apple en ander slimfoonvervaardigers te vereis om ŉ standaardherlaaipoort so vroeg soos 2024 in alle mobiele toestelle in te bou. Die Europese Kommissie skat dat verouderde kabels meer as 51 000 ton afval per jaar genereer. Die wetgewing is daarop gemik om e-afval te verminder en kabelrommel uit te skakel, het Margrethe Vestager, visepresident van die Europese Kommissie, in ŉ verklaring gesê. Kragtens dié wetgewing “sal alle selfone, tablette, e-lesers, oorfone, digitale kameras, videospeletjie-afstandbeheerders, draagbare luidsprekers, en so meer wat met ŉ kabel herlaaibaar is, teen 2024 met ŉ USB-C-poort toegerus moet wees.” Laaiers wat ŉ vinnige herlaaispoed bied, sal boonop by ŉ eenvormige laaispoed aangepas moet word. Die maatreël raak egter nie koordlose herlaaiers nie, en verbruikers sal ook ŉ toestel sónder ŉ laaier moet kan koop. Luidens ŉ studie wat in 2021 gedoen is, was iPhones met die Lightning-herlaaipoort verantwoordelik vir 18% van nuwe selfoonverkope in 2019, met 44% wat ŉ USB-C-koppeling bied en 38% wat die ouer USB Micro-B-aansluiting gebruik. Die skrif is eintlik al ŉ geruime tyd aan die muur vir Apple se Lightning-koppeling. Apple gebruik reeds die USB-C-standaard in sommige van sy Mac’s en iPads en na berig word iPhone-modelle wat die USB-C-koppeling gebruik ook getoets. Hoewel die EU se aankondiging net vir Europa geld, kan dit Apple se algehele verskuiwing na USB-C versnel en moontlik daartoe lei dat die maatskappy vir goed sy unieke Lightning-poort reg oor die wêreld sluit. Dit is natuurlik goeie nuus vir diegene wat alewig ŉ kabel vir hul selfoon en nóg twee ander vir hul skootrekenaar en slimhorlosie moet saamsleep. Apple haat egter die idee en sê dit sal innovasie vertraag, ongeveer ŉ miljard toestelle uitgedien maak én opnuut ŉ berg e-afval veroorsaak. Dit is nie die eerste keer dat pogings aangewend word om ŉ een kabel vir alle toestelle-beleid in die EU te stel nie. Pogings om ŉ enkele herlaaistandaard-mandaat deurgevoer te kry, strek oor bykans ŉ dekade. Amptenare het in ŉ stadium steun vir die USB Micro-B-standaard verkry, maar ŉ ooreenkoms hieroor tussen die groot tegnologievervaardigers het in 2014 verval en is nie vervang nie. Die beplande wetgewing oor die USB-C-standaard is egter ŉ perd van ŉ ander kleur en glo gedane sake. Hoewel sommige tegnologiegeesdriftiges meen Apple kan reeds in 2023 sy produkte hierby aanpas, meen ander Apple sal eerder poortloos of koordloos gaan as om onder druk te swig. Met ŉ markkapitalisasie van meer as $2,1 biljoen (“trillion”) of vier keer meer as met Schiller se stelling in 2012, is Apple op een na die waardevolste maatskappy op die planeet. Niemand gaan sommerso sy donder (of weerlig) steel nie.